[{"text_idx": "#000000", "text": "Sut y gallwn ni helpu?"}, {"text_idx": "#000003", "text": "Disgyblion yw\u2019r Arwyr Digidol sydd wedi eu hyfforddi gan Cymunedau Digidol Cymru i rannu eu gwybodaeth am bopeth technegol i helpu eraill i ddod yn ddefnyddwyr mwy hyderus ar y rhyngrwyd."}, {"text_idx": "#000006", "text": "Soniodd Anwen wrthym am y ffordd y digwyddodd y sesiwn a\u2019r manteision i\u2019r preswylwyr a\u2019r plant:"}, {"text_idx": "#000007", "text": "\u201cYn o\u0302l yn Hydref 2022, roedd y plant wedi mynychu digwyddiad Arwyr Digidol Cymunedau Digidol Cymru, lle gwnaethon nhw ddysgu sut i gefnogi pobl hy\u0302n i ddefnyddio technoleg. Fe wnaethom wedyn drefnu\u2019r digwyddiad yn Llys Raddington rhwng ClwydAlyn, Cymunedau Digidol Cymru ac Ysgol Cornist i\u2019r plant gael defnyddio eu sgiliau newydd yn y gymuned."}, {"text_idx": "#000008", "text": "\u201cAr o\u0302l cael cyfle i drafod eu syniadau am sut i greu a chyflwyno\u2019r sesiwn ymlaen llaw, dangosodd y plant eu sgiliau cyflwyno i breswylwyr wrth drafod sut i gadw eu hunain yn ddiogel ar-lein ac esbonio manteision cyfrineiriau diogel, osgoi sgamiau ac e-byst sy\u2019n chwilio am wybodaeth bersonol. Fe wnaethon nhw wedyn gynnig cefnogi\u2019r preswylwyr gyda cheisiadau unigol ar sut i ddiogelu\u2019r dyfeisiadau y daeth y preswylwyr a\u0302 nhw i\u2019r digwyddiad.\u201d"}, {"text_idx": "#000010", "text": "\u201cFe wnaethon nhw (y preswylwyr) wirioneddol fwynhau\u2019r sesiwn. Roedd y plant ysgol yn garedig iawn ac yn siaradus ac roedd y tenantiaid wrth eu bodd yn eu cael ar ymweliad a chael gweld eu hwynebau hapus.\u201d"}, {"text_idx": "#000011", "text": "\u201cFe wnaeth y preswylwyr i gyd fwynhau cwmni\u2019r plant, gan ddweud pa mor dda yr oedden nhw\u2019n ymddwyn a pha mor ddymunol oedden nhw. Mae dysgu rhwng cenedlaethau yn ffordd wych i blant ddysgu oddi wrth bobl hy\u0302n, ymgysylltu a\u0302 nhw ac arfer cyfathrebu, ac yn eu tro, mae\u2019r genhedlaeth hy\u0302n yn mwynhau dysgu gan y plant."}, {"text_idx": "#000012", "text": "\u201cGan fod diogelwch ar-lein yn aml yn cael ei nodi fel y prif reswm pam bod pobl hy\u0302n yn osgoi defnyddio technoleg, mae sesiynau fel hyn yn helpu preswylwyr i osgoi gweld eu data personol yn cael ei ddwyn a sgamiau eraill, a chael ffydd mewn rhaglenni ar-lein sy\u2019n eu helpu gyda gweithgareddau yr oedden nhw\u2019n arfer eu gwneud eu hunain, fel bancio a gwneud apwyntiadau meddyg."}, {"text_idx": "#000013", "text": "Mae hyn i gyd yn eu helpu i gadw\u2019n fwy diogel a pharhau\u2019n annibynnol ac wedi eu cynnwys mewn cymdeithas, ac rydym yn diolch i ClwydAlyn, y preswylwyr a staff yn Llys Raddington a\u2019r plant gwych o ysgol Cornist am eu holl ymdrechion caredig yn trefnu\u2019r digwyddiad. Mae\u2019r plant yn bwriadu ymweld eto a byddant yn rhoi cyflwyniad ar ddefnyddio uchelseinyddion clyfar, a dwi\u2019n siw\u0302r y bydd y preswylwyr yn mwynhau hynny\u2019n fawr.\u201d"}, {"text_idx": "#000015", "text": "\u201cMae hwn yn gynllun gwych sy\u2019n annog pobl o bob oed i ddod at ei gilydd a dysgu oddi wrth ei gilydd. Gyda mwy o ryngweithio ar draws y cenedlaethau, mae cymunedau\u2019n fwy tebygol o ofalu am ei gilydd a buddsoddi yn ei gilydd\u201d."}]